Diageo บริษัทเครื่องดื่มแอลกอฮอล์ ใหญ่สุดในยุโรป
รู้หรือไม่ว่า Johnnie Walker, Smirnoff, Guinness และ Gordon’s ล้วนเป็นแบรนด์ภายใต้ Diageo Diageo เป็นเจ้าของแบรนด์ทั้งหมดนี้ได้อย่างไร ? ลงทุนแมนจะเล่าให้ฟัง
15 พ.ย. 2564

Diageo บริษัทเครื่องดื่มแอลกอฮอล์ ใหญ่สุดในยุโรป /โดย ลงทุนแมน
รู้หรือไม่ว่า Johnnie Walker, Smirnoff, Guinness และ Gordon’s ล้วนเป็นแบรนด์ภายใต้ Diageo บริษัทผลิตเครื่องดื่มแอลกอฮอล์ที่ใหญ่ที่สุดในยุโรปและเป็นอันดับ 2 ของโลก 
ปัจจุบัน มีมูลค่าบริษัทมากกว่า 3.9 ล้านล้านบาท
นอกจากนี้ เรารู้กันหรือไม่ว่า Diageo ยังครอบครองส่วนแบ่งการตลาดอันดับ 1 ในเครื่องดื่มแอลกอฮอล์แทบจะทุกประเภท แถมชื่อแบรนด์แต่ละประเภทก็คุ้นหูเราเป็นอย่างดี ไม่ว่าจะเป็น
สก็อตช์วิสกี้ เช่น Johnnie Walker
เตกีลา เช่น Jose Cuervo
ลิเคียวร์ เช่น Baileys 
วอดก้า เช่น Smirnoff 
สเตาต์ เช่น Guinness
จากตรงนี้ ก็เรียกได้ว่าไม่ว่าเราจะเลือกเครื่องดื่มแอลกอฮอล์กลุ่มไหน 
ขวดที่เราเลือก ก็แทบจะเป็นของ Diageo แทบทั้งหมด
Diageo เป็นเจ้าของแบรนด์ทั้งหมดนี้ได้อย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
จริง ๆ แล้ว Diageo เพิ่งถูกก่อตั้งขึ้นเมื่อวันที่ 17 ธันวาคม ปี 1997 
โดยเกิดขึ้นจากการควบรวมระหว่าง 2 บริษัทยักษ์ใหญ่ที่เป็นคู่แข่งกัน
บริษัทแรก ก็คือ Guinness Brewery บริษัทผลิตเครื่องดื่มแอลกอฮอล์ที่ทำธุรกิจมาตั้งแต่ปี 1759 หรือราว 262 ปีก่อน และเป็นเจ้าของแบรนด์ เช่น Guinness และ Johnnie Walker
ในขณะที่อีกบริษัทก็คือ Grand Metropolitan บริษัทอสังหาริมทรัพย์จากสหราชอาณาจักร 
ที่มีการลงทุนในอีกหลายธุรกิจและเป็นเจ้าของแบรนด์ Smirnoff และ Baileys
สำหรับชื่อ Diageo ถูกคิดค้นโดยบริษัทที่ปรึกษาอย่าง Wolff Olins
โดยคำว่า Diēs มาจากคำว่า “Day” หรือ วัน และ Geo มาจากคำว่า “World” หรือ โลก
ชื่อนี้ถูกคิดค้นให้สอดคล้องกับสโลแกนของบริษัท “Celebrating Life, Every Day, Everywhere” หรือการฉลองให้กับชีวิตในทุก ๆ วัน
หลังจากการควบรวม บริษัท Diageo ได้เริ่มขยายกิจการด้วยกลยุทธ์การเข้าซื้อธุรกิจเครื่องดื่มแอลกอฮอล์ทั่วโลก เริ่มจาก Jose Cuervo บริษัทที่ผลิตเตกีลาจากประเทศเม็กซิโกและอื่น ๆ อีก ไม่ว่าจะเป็น
ปี 2001 เข้าซื้อ Seagram แบรนด์สปิริตและไวน์
ปี 2003 เข้าซื้อ Don Julio แบรนด์เตกีลาจากเม็กซิโก
ปี 2011 เข้าซื้อ Mey Icki แบรนด์ลิเคียวร์จากตุรกี
ปี 2012 เข้าซื้อ Ypióca ผู้ผลิตเครื่องดื่มแอลกอฮอล์พรีเมียมที่ใหญ่ที่สุดในบราซิล
จนมาถึงปัจจุบัน Diageo เป็นเจ้าของแบรนด์เครื่องดื่มแอลกอฮอล์
มากถึง 200 แบรนด์ และได้จัดจำหน่ายไปยัง 180 ประเทศทั่วโลก
โดยเราสามารถแบ่งธุรกิจของ Diageo ออกเป็น 3 ประเภทตามโครงสร้างรายได้ของบริษัท
 
- Global Giants หรือ แบรนด์ยักษ์ใหญ่ระดับโลก อย่างเช่น Johnnie Walker, Smirnoff และอื่น ๆ รวม 6 แบรนด์ เป็นสัดส่วนรายได้ 39%
- Reserve หรือ พรีเมียมแบรนด์ อย่างเช่น Blue Label, Don Julio และอื่น ๆ รวม 12 แบรนด์ เป็นสัดส่วนรายได้ 21%
- Local Stars หรือ แบรนด์ท้องถิ่น อย่างเช่น Crown Royal, Shui Jing Fang และอื่น ๆ รวม 11 แบรนด์ เป็นสัดส่วนรายได้ 20%
- อื่น ๆ ภายใต้ทั้งสามแบรนด์ เป็นสัดส่วนรายได้ 20%
แล้วที่ผ่านมา Diageo ขายดีขนาดไหน ?
ปี 2018 รายได้ 5.7 แสนล้านบาท กำไร 1.3 แสนล้านบาท
ปี 2019 รายได้ 5.2 แสนล้านบาท กำไร 1.4 แสนล้านบาท
ปี 2020 รายได้ 5.7 แสนล้านบาท กำไร 0.6 แสนล้านบาท
จากผลประกอบการที่ผ่านมา จะเห็นได้ว่า Diageo สามารถผลิตกำไรได้ในระดับแสนล้านบาท เป็นประจำทุกปี
ในขณะที่อีกเรื่องที่น่าสนใจก็คือ ธุรกิจเครื่องดื่มแอลกอฮอล์ ก็เป็นอีกธุรกิจที่มีอัตรากำไรสุทธิสูง
อย่างตัว Diageo เอง ก็มีอัตรากำไรสุทธิเฉลี่ยราว 20% สูงกว่า ธุรกิจรถหรูอย่าง Ferrari ที่ 17% และอาณาจักรแบรนด์หรู LVMH ที่ 14% เสียอีก
ซึ่งหากเราแบ่งรายได้ของ Diageo ตามแต่ละภูมิภาค จะแบ่งออกเป็น
อเมริกาเหนือ 39%
ยุโรป 21%
เอเชีย 19%
แอฟริกา 11%
อเมริกาใต้ 7%
อื่นๆ 3%
ถ้าเราลองสังเกตดี ๆ แบรนด์ภายใต้การบริหารของ Diageo นั้นจะเป็นชื่อที่คุ้นหูคุ้นตาของผู้บริโภคเป็นอย่างมาก
ซึ่งหนึ่งในปัจจัยที่ทำให้ Diageo ประสบความสำเร็จ ก็เป็นเพราะว่าบริษัทใช้กลยุทธ์การกว้านซื้อผู้ผลิตแบรนด์แอลกอฮอล์ที่สำเร็จอยู่แล้วทั่วโลก จนกลายมาเป็นเจ้าของแบรนด์เครื่องดื่มแอลกอฮอล์เป็นร้อยแบรนด์
อีกเรื่องก็คือ Diageo ก็เป็นอีกบริษัทที่ให้ความสำคัญเกี่ยวกับการทำการตลาดเสมอ
อย่างที่เราเห็นกันจนคุ้นเคย ก็น่าจะเป็น Keep Walking ของแบรนด์ Johnnie Walker
รู้หรือไม่ว่าเฉพาะในปี 2020 Diageo มีค่าใช้จ่ายในการขายอยู่ที่ 83,000 ล้านบาท 
ซึ่งบริษัทก็ได้นำไปทำการตลาดผ่านการเป็นสปอนเซอร์กับรายการแข่งรถอย่าง F1 
หรือว่าโฆษณาผ่านทางออนไลน์ และสื่อต่าง ๆ ซึ่งก็เรียกได้ว่าเป็นค่าใช้จ่ายที่สูงมาก 
คิดเป็นราว 16% ของรายได้ที่ทำได้ในปีเดียวกัน
ปัจจุบัน Diageo มีมูลค่าบริษัท 3.9 ล้านล้านบาท
มูลค่าดังกล่าวก็ได้ทำให้บริษัทแห่งนี้ เป็นบริษัทเครื่องดื่มแอลกอฮอล์
ที่ใหญ่ที่สุดในยุโรป และใหญ่เป็นอันดับที่ 2 ของโลก
คำถามที่ตามมาก็คือ แล้วใครกันที่ยังใหญ่กว่า Diageo ?
ถ้าเราคิดว่าเป็นบริษัทแอลกอฮอล์จากฝั่งทวีปอเมริกา เราจะคิดผิด
เพราะบริษัทแอลกอฮอล์ที่ใหญ่สุดในโลก บริษัทนั้นมีชื่อว่า Kweichow Moutai เป็นรัฐวิสาหกิจจีน ทำธุรกิจผลิตสุราพรีเมียม ซึ่งก็มีลูกค้าส่วนใหญ่เป็นชาวจีน
ปัจจุบัน มีมูลค่าตลาดอยู่ที่ 11.7 ล้านล้านบาท ใหญ่เป็น 3 เท่าเมื่อเทียบกับ Diageo เลยทีเดียว..
จากมูลค่าของ Kweichow Moutai ก็สะท้อนให้เห็นว่าแม้ Diageo จะประสบความสำเร็จกับการขายเครื่องดื่มแอลกอฮอล์เป็นร้อยแบรนด์ให้กับคนทั่วโลกกว่า 180 ประเทศ
แต่ก็ดูเล็กไปเลยเมื่อเทียบกับการขายสุราพรีเมียม ให้กับคนในจีน ประเทศเดียว..
หมายเหตุ บทความนี้ไม่ได้มีเจตนาในการโปรโมตสินค้าใด ๆ หรือสนับสนุนให้ดื่มเครื่องดื่มแอลกอฮอล์ เพียงแต่ต้องการนำเสนอข้อเท็จจริงในมุมมองธุรกิจเท่านั้น
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-​​https://www.statista.com/statistics/1140299/liqueur-global-sales-volume-by-brand/
-
-
-
-
-
-